**PRIJEDLOG**

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje Ranka Ostojića, u vezi s mobilnim timovima za pružanje prvih oblika pomoći i zaštite žrtava trgovanja ljudima **-** odgovor Vlade

 Zastupnik u Hrvatskome saboru, Ranko Ostojić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s mobilnim timovima za pružanje prvih oblika pomoći i zaštite žrtava trgovanja ljudima.

 Na navedeno zastupničko pitanje Vlada Republike Hrvatske daje sljedeći odgovor:

Ured za ljudska prava i prava nacionalnih manjina Vlade Republike Hrvatske (u daljnjem tekstu: Ured) u svojstvu Ureda nacionalnog koordinatora za suzbijanje trgovanja ljudima, sukladno Protokolu za identifikaciju, pomoć i zaštitu žrtava trgovanja ljudima (od 7. rujna 2017. godine), daje ovlaštenje za rad predstavnicima organizacija civilnog društva te Hrvatskog Crvenog križa na temelju završene specijalizirane obuke, na vrijeme od dvije godine.

Tijekom 2018. godine, Ured je raspisao poziv za rad u mobilnim timovima te je formirana Komisija za odabir članova/ica mobilnih timova, a koja se sastojala od predstavnika/ce Ministarstva unutarnjih poslova, Ministarstva pravosuđa i Ureda. Komisija za odabir članova/ica mobilnih timova je odabrala 23 člana/ice na temelju zaprimljenih životopisa.

U proteklom razdoblju mobilni timovi niti u jednom trenutku nisu prestali sa svojim radom. Naime, pojedini članovi/ice mobilnog tima i koordinator/ica mobilnog tima su i članovi/ice Operativnog timaNacionalnog odbora za suzbijane trgovanja ljudima i dugi niz godina su unutar nacionalnog referalnog sustava suzbijanja trgovanja ljudima te pružaju pomoć i podršku žrtvama trgovanja ljudima.

Većina članova/ica mobilnog tima su socijalni radnici zaposleni u centrima za socijalnu skrb (regionalni i županijski koordinatori) čije ovlaštenje za rad daje ministrica nadležna za poslove socijalne skrbi. Ministarstvo za demografiju, obitelj, mlade i socijalnu politiku održalo je specijaliziranu obuku, 11. prosinca 2018. godine u Centru za odgoj i obrazovanje "Slava Raškaj", a na kojoj je sudjelovao i Ured.

Također, Ured je u suradnji s Hrvatskim Crvenim križem 27. i 28. veljače 2019. godine u Opatiji organizirao specijaliziranu obuku za članove/ice mobilnih timova, nakon koje će članovi/ice dobiti ovlaštenje za rad od strane nacionalnog koordinatora.

 Eventualno potrebna dodatna obrazloženja u vezi s pitanjem zastupnika, dat će, Alen Tahiri, ravnatelj Ureda za ljudska prava i prava nacionalnih manjina.

 PREDSJEDNIK

 mr. sc. Andrej Plenković